[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.7.2008

COM(2008) 424 τελικό

Πρόταση

ΣΥΣΤΑΣΗΣ ΤΟΥ ΣΥΜΒΟΥΛΙΟΥ

σχετικά με την κινητικότητα των νέων εθελοντών στην Ευρώπη {SEC(2008) 2174} {SEC(2008) 2175}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικό της πρότασης

Αιτιολόγηση και στόχοι της πρότασης

Στόχος της παρούσας πρωτοβουλίας, η οποία εντάσσεται στην «Ανανεωμένη κοινωνική ατζέντα» της ΕΕ: ευκαιρίες, πρόσβαση και αλληλεγγύη στην Ευρώπη του 21ου αιώνα» είναι να προωθήσει την κινητικότητα των νέων εθελοντών στην Ευρώπη. Επιδιώκει να δημιουργήσει νέες ευκαιρίες κινητικότητας για τους νέους εθελοντές στα κράτη μέλη και να συμβάλει στην ανάπτυξη της εκπαίδευσης των νέων και στην παροχή δυνατότητας πρόσβασης σε αυτή, δεδομένου ότι ο εθελοντισμός αποτελεί σημαντική μορφή μη τυπικής μάθησης. Θα συμβάλει επίσης στην ανάπτυξη της αλληλεγγύης μεταξύ ατόμων και κοινοτήτων.

Η κινητικότητα των νέων θα προαχθεί μέσω της έκκλησης προς τα κράτη μέλη να αναπτύξουν περαιτέρω τη διαλειτουργικότητα των εθνικών τους συστημάτων για δραστηριότητες εθελοντισμού, ανεξάρτητα από το εάν αυτές διοργανώνονται από την κοινωνία των πολιτών ή/και από τις δημόσιες αρχές, και να εξαλείψουν τα εναπομείναντα εμπόδια που αντιμετωπίζει ο διασυνοριακός εθελοντισμός. Η διακρατική κινητικότητα εθελοντών επιτρέπει στους πολίτες να γνωρίσουν καλύτερα άλλες χώρες και άλλες αγορές εργασίας της ΕΕ, ενώ προάγει και την κοινωνική ένταξη και την απασχολησιμότητα. Η διασυνοριακή κινητικότητα των νέων εθελοντών μπορεί να βελτιώσει σημαντικά την ανταγωνιστικότητα και την αλληλεγγύη στην Ευρώπη και, ειδικότερα, να προαγάγει το αίσθημα της ευρωπαϊκής ιθαγένειας.

Τα εμπόδια στη διακρατική κινητικότητα των νέων εθελοντών συνεπάγονται απώλεια ανθρώπινου δυναμικού. Μέσω της μη τυπικής μάθησης, ο διασυνοριακός εθελοντισμός μπορεί να οδηγήσει στην καλλιέργεια δεξιοτήτων και ικανοτήτων, γεγονός που αυξάνει τη δυνατότητα επαγγελματικής ένταξης των νέων. Δεδομένης της μεγάλης ανεργίας των νέων σε πολλά μέρη της ΕΕ, ο εθελοντισμός αποτελεί μέσο για την κάλυψη του διαστήματος που μεσολαβεί μεταξύ της σχολικής εκπαίδευσης και της απασχόλησης. Στη σημερινή παγκοσμιοποιημένη αγορά προτιμούνται άτομα που είναι πολύγλωσσα και προέρχονται από πολυπολιτισμικό περιβάλλον. Για να προαχθεί η δημιουργικότητα και η καινοτομία, οι νέοι της ΕΕ πρέπει να έχουν όσο το δυνατόν περισσότερες ευκαιρίες να διευρύνουν τους ορίζοντές τους και να αναπτύξουν τις δυνατότητές τους. Η δημιουργία περισσότερων ευκαιριών διασυνοριακού εθελοντισμού για όλους τους νέους στην Ευρώπη θα συμβάλει στην υλοποίηση του Ευρωπαϊκού Συμφώνου για τη Νεολαία και στην επίτευξη των στόχων της στρατηγικής της Λισαβόνας.

Ο εθελοντισμός των νέων μπορεί να προάγει την ενίσχυση της κοινωνικής αλληλεγγύης στην Ευρώπη, αλλά θα μπορούσε επίσης να εξυπηρετήσει και άλλους κοινούς στόχους πολιτικής, όπως η πολιτική προστασία, η κοινωνική ένταξη, η διαφύλαξη της πολιτιστικής κληρονομιάς, η περιφερειακή ανάπτυξη και το περιβάλλον. Η ΕΕ πρέπει επίσης να βοηθήσει τους νέους Ευρωπαίους να συνειδητοποιήσουν την αξία της, προκειμένου να προωθήσει το ευρωπαϊκό όραμα στο σύνολό του. Στο πλαίσιο της πρωτοβουλίας αυτής, η παρέμβαση της ΕΕ θα μπορούσε συμβάλει στην άρση των τεχνικών και διοικητικών εμποδίων που δεν επιτρέπουν στους πολίτες να εργαστούν για την επίτευξη αλληλεγγύης – ένα ζήτημα που απασχολεί πολλούς νέους— ενώ, παράλληλα, θα εξασφαλίσει την προστασία και την αξιοποίηση των ποικίλων συστημάτων και παραδόσεων που υπάρχουν και εξακολουθούν να αναπτύσσονται στην Ευρώπη.

Γενικό πλαίσιο

Τα τελευταία χρόνια οι εθελοντικές δραστηριότητες των νέων έχουν αποκτήσει μεγάλη σημασία τόσο σε εθνικό όσο και ευρωπαϊκό επίπεδο. Όλοι συμφωνούν ότι ο εθελοντισμός διαδραματίζει σημαντικό ρόλο στην κοινωνική, επαγγελματική και οικονομική ένταξη των νέων (ειδικότερα των νέων που διαθέτουν λιγότερες ευκαιρίες), ενώ, παράλληλα, ωφελεί τις κοινότητες στις οποίες οι νέοι παρέχουν τις εθελοντικές υπηρεσίες τους.

Τα οφέλη αυτά είναι ακόμα μεγαλύτερα στην περίπτωση διασυνοριακού εθελοντισμού. Η πείρα δείχνει ότι η εθελοντική εργασία σε άλλη χώρα ασκεί μεγάλη επιρροή στην προσωπικότητα των νέων και στην προσωπική και επαγγελματική τους εξέλιξη. Πράγματι, τα οφέλη του διασυνοριακού εθελοντισμού είναι εμφανή στα άτομα που συμμετέχουν σε τέτοιες δραστηριότητες: το 62% των πρώην εθελοντών που συμμετείχαν στην Ευρωπαϊκή Εθελοντική Υπηρεσία (ΕΕΥ), μια δράση του προγράμματος «Νεολαία σε δράση»[1] θεωρεί ότι η πείρα που απέκτησε έχει βελτιώσει τις επαγγελματικές προοπτικές του. Η κοινότητα του άλλου κράτους στην οποία παρέχουν τις υπηρεσίες τους οι νέοι εθελοντές εμπλουτίζεται επίσης, τόσο πολιτιστικά όσο και οικονομικά, από τη συμμετοχή του εθελοντή και από τη δραστηριότητα του στη συγκεκριμένη κοινότητα.

Η ζήτηση για δυνατότητες εθελοντισμού αυξάνεται επίσης: σύμφωνα με μελέτη που διενέργησε το 2008 η Ένωση Οργανώσεων Εθελοντικών Υπηρεσιών (Association of Voluntary Organisations - AVSO) στην οποία συμμετέχουν 138 εθελοντικές οργανώσεις, εκτιμάται ότι ο αριθμός των εθελοντών αυξήθηκε κατά την περίοδο 2007 - 2008[2]. Το 2007 η ΕΕΥ χρηματοδότησε περίπου 4.000 διασυνοριακούς νέους εθελοντές, καλύπτοντας το 74% του συνόλου των αιτήσεων. Το συγκεκριμένο αυτό έτος χρειάστηκε να αυξηθεί ο προϋπολογισμός της ΕΕΥ σε βάρος άλλων δράσεων του προγράμματος «Νεολαία σε δράση». Οι φετινές αιτήσεις στο πλαίσιο της ΕΕΥ παρουσιάζουν έως σήμερα αύξηση κατά 17%.

Όσον αφορά τη δυνητική ζήτηση, έρευνα του Ευρωβαρόμετρου 2007[3] που πραγματοποιήθηκε σε νέους από τα κράτη μέλη έδειξε ότι, ενώ μόλις το 16% των ερωτηθέντων νέων συμμετέχουν σε εθελοντική δραστηριότητα, το 74% θα ενδιαφερόταν για μια εθελοντική εμπειρία, εάν υπήρχαν περισσότερα προγράμματα για την προώθησή της. Σήμερα υπάρχουν στην Ευρωπαϊκή Ένωση 96 εκατομμύρια νέοι ηλικίας 15 έως 29 ετών. Ακόμα και εάν μόνο το 1% του συνόλου των νέων από αυτή την ηλικιακή ομάδα επιθυμούσε να συμμετάσχει σε ένα διασυνοριακό εθελοντικό σχέδιο, το ποσοστό αυτό θα αντιστοιχούσε σε 64 000 διασυνοριακούς νέους εθελοντές ετησίως.

Βασικά προβλήματα που περιορίζουν το διασυνοριακό εθελοντισμό μεταξύ των κρατών μελών της ΕΕ

Παρά το ενδιαφέρον αυτό, υπάρχει σοβαρή έλλειψη δυνατοτήτων για εθελοντική υπηρεσία σε πανευρωπαϊκό επίπεδο, ενώ τα εθνικά συστήματα (κοινωνία των πολιτών ή δημόσιες αρχές) από μόνα τους δεν μπορούν να ανταποκριθούν στη συγκεκριμένη ζήτηση. Η έλλειψη διαλειτουργικότητας μεταξύ των διαφόρων εθνικών συστημάτων και οι πενιχρές διαθέσιμες πληροφορίες έχουν ως συνέπεια, όχι μόνον να είναι περιορισμένες οι δυνατότητες που παρέχονται από την ΕΕΥ, αλλά επίσης να είναι ευκολότερη η πραγματοποίηση εθελοντικής εργασίας εκτός της Ευρώπης στο πλαίσιο της παροχής αναπτυξιακής βοήθειας παρά σε άλλη χώρα της ΕΕ.

Ισχύουσες διατάξεις στον τομέα της πρότασης

Η προτεινόμενη σύσταση ανήκει σε μια σειρά πρωτοβουλιών σε ευρωπαϊκό επίπεδο για την προώθηση της κινητικότητας. Οι συστάσεις του Ευρωπαϊκού Κοινοβουλίου και του Συμβουλίου του 2001 και του 2006[4] για την εγκάρσια κινητικότητα είναι δύο σημαντικά έγγραφα αναφοράς, αλλά επικεντρώνονται κυρίως στους σπουδαστές και στους εκπαιδευτικούς και πολύ λιγότερο στους εθελοντές. Οι συστάσεις αυτές αφορούν γενικά ζητήματα, όπως η αναγνώριση, τα εμπόδια και οι προϋποθέσεις της κινητικότητας, αλλά δεν περιέχουν ειδικές προτάσεις για την κατάλληλη αντιμετώπιση των συγκεκριμένων αναγκών των νέων εθελοντών.

Το Ευρωπαϊκό Κοινοβούλιο αναγνώρισε το πρόβλημα της έλλειψης διαλειτουργικότητας μεταξύ των εθνικών συστημάτων εθελοντισμού των νέων σε ευρωπαϊκό επίπεδο και πρότεινε ορισμένα προπαρασκευαστικά μέτρα στον προϋπολογισμό του 2008 για τη βελτίωση της κατάστασης μέσω του σχεδίου Amicus. Τον Απρίλιο του 2008 το Ευρωπαϊκό Κοινοβούλιο ενέκρινε έκθεση με τίτλο «Η συμβολή του εθελοντισμού στην οικονομική και κοινωνική συνοχή»[5], την οποία εκπόνησε η ευρωβουλευτής Marian Harkin. Η έκθεση ενθαρρύνει τα κράτη μέλη και τις περιφερειακές και τοπικές αρχές να αναγνωρίσουν την αξία του εθελοντισμού για την προώθηση της κοινωνικής και οικονομικής συνοχής και συνιστά την προαγωγή διασυνοριακών εθελοντικών σχεδίων.

Οι προϋποθέσεις εισδοχής υπηκόων τρίτων χωρών για σπουδές, ανταλλαγή μαθητών, μη αμειβόμενη άσκηση ή εθελοντική εργασία καθορίζονται με την οδηγία 2004/114/ΕΚ[6] του Συμβουλίου, η οποία παρέχει τη δυνατότητα χορήγησης ειδικών αδειών παραμονής σε υπηκόους τρίτων χωρών οι οποίοι υποβάλλουν αίτηση για είσοδο στην επικράτεια κράτους μέλους για σκοπούς εθελοντικής δραστηριότητας.

Η Ευρωπαϊκή Εθελοντική Υπηρεσία (ΕΕΥ) αποτελεί αναπόσπαστο μέρος των προγραμμάτων της Ένωσης για τη νεολαία από το 1996 και αναπτύσσεται συνεχώς. Αυτό θα μπορούσε να αποτελεί παράδειγμα όσον αφορά το διακρατικό εθελοντισμό. Ωστόσο, η ΕΕΥ δεν έχει ακόμα επιτύχει ευρεία αναγνώριση όπως, π.χ., το πρόγραμμα ERASMUS και παραμένει – και θα παραμείνει – περιορισμένη ως προς τον αριθμό των συμμετεχόντων.

Η εισαγωγή της ανοιχτής μεθόδου συντονισμού στις πολιτικές για τη νεολαία το 2002 συνέβαλε σημαντικά προκειμένου να διατηρηθεί στην πολιτική ατζέντα το θέμα του εθελοντισμού των νέων και οδήγησε στην έγκριση κοινών στόχων το 2004 και του κανονισμού του Συμβουλίου το 2007. Σε όλες αυτές τις πρωτοβουλίες, ο εθελοντισμός θεωρείται όλο και περισσότερο ως μια πολύτιμη ευκαιρία προσωπικής ανάπτυξης και απασχολησιμότητας των νέων και αποτελεί αποτελεσματικό και απτό μέσο «επένδυσης στη νεολαία» σε μια γηράσκουσα κοινωνία.

Παρ' όλα αυτά τα θετικά αποτελέσματα, η διακρατική διάσταση του εθελοντισμού των νέων στην Ευρώπη είναι ακόμα περιορισμένη και υπάρχει σίγουρα περιθώριο για μεγαλύτερη πρόοδο.

Συνέπεια με άλλες πολιτικές και στόχους της Ένωσης

Οι στόχοι της παρούσας σύστασης συμβαδίζουν με τους στόχους που διατρέχουν την ευρωπαϊκή δράση στους τομείς της εκπαίδευσης και της κατάρτισης, με τις αρχές της διά βίου μάθησης καθώς και τις αρχές της ευρωπαϊκής στρατηγικής για την απασχόληση. Οι στόχοι αυτοί είναι απόλυτα συνεπείς με τη στρατηγική της ΕΕ για κοινωνική ένταξη και θα ενισχύουν το αίσθημα της ευρωπαϊκής ταυτότητας. Μπορούμε να αναμένουμε θετικά δευτερογενή αποτελέσματα στον τομέα των εξωτερικών σχέσεων, δεδομένου ότι η διαλειτουργικότητα των εθνικών προγραμμάτων και οι περισσότερες ανταλλαγές πληροφοριών θα ωθήσουν τους νέους Ευρωπαίους να αναλάβουν σε μεγαλύτερη έκταση εθελοντική εργασία σε τρίτες χώρες και θα επιτρέψει να αναπτυχθούν περισσότερες ανταλλαγές με τρίτες χώρες. Αυτό θα ενισχύσει την εικόνα της ΕΕ ως παγκόσμιου παράγοντα.

Διαβούλευση με τα ενδιαφερόμενα μέρη

Το Φεβρουάριο του 2008 πραγματοποιήθηκε διαβούλευση των ενδιαφερόμενων μερών σε ευρωπαϊκό επίπεδο με τη συμμετοχή των οργανώσεων που εκπροσωπούν τις οργανώσεις νέων και εθελοντών σε ευρωπαϊκό επίπεδο, καθώς και με εθνικές οργανώσεις νέων και εθελοντών. Στη συνάντηση αυτή κατέστη σαφές ότι η κοινωνία των πολιτών επαφίεται στην Επιτροπή για την ανάληψη δράσης που θα διευκολύνει και θα βελτιώσει την κατάσταση των νέων εθελοντών. Οι οργανώσεις νέων και εθελοντών υποστηρίζουν τη διευρωπαϊκή προσέγγιση της Επιτροπής και επικροτούν την επιδίωξη της ενίσχυσης της κινητικότητας. Επιβεβαιώνουν επίσης τις προκλήσεις που έχει εντοπίσει η Επιτροπή. Ύστερα από τη συνάντηση, ορισμένες από τις συμμετέχουσες οργανώσεις, όπως η Ένωση Οργανώσεων Εθελοντικών Υπηρεσιών (AVSO) και το Ευρωπαϊκό Κέντρο Εθελοντισμού (ΕΚΕ), διαβίβασαν γραπτώς τα σχόλιά τους στην Επιτροπή. Και οι δύο ΜΚΟ υποστήριξαν με ενθουσιασμό την αναγνώριση του εθελοντισμού μέσω της χρήσης νομοθετικών μέσων της ΕΕ. Το Ευρωπαϊκό Φόρουμ Νεολαίας (ΕΦΝ) υποστηρίζει επίσης την πρόταση της Επιτροπής να προσθέσει ευρωπαϊκή αξία στις εθελοντικές δραστηριότητες των νέων. Οι εν λόγω οργανώσεις τονίζουν ότι η νέα πρωτοβουλία πρέπει να καλύπτει όλα τα είδη εθνικών προγραμμάτων και όχι μόνο την εθνική πολιτική υπηρεσία, και να παρέχει ένα πλαίσιο για τα δικαιώματα των εθελοντών. Προτείνουν επίσης να αντιμετωπιστεί η ανάγκη για εξασφάλιση της ποιότητας με τη χρήση ενός εργαλείου αυτοαξιολόγησης.

Διαβουλεύσεις με τα κράτη μέλη

Κατά την κατάρτιση της παρούσας σύστασης, η Επιτροπή βασίστηκε σε μεγάλο βαθμό στις εθνικές εκθέσεις των κρατών μελών σχετικά με τον εθελοντισμό των νέων για την περίοδο 2006/2007. Οι εκθέσεις δείχνουν ότι, για πολλά κράτη μέλη, η Ευρωπαϊκή Εθελοντική Υπηρεσία αποτελεί το βασικό (ή το μόνο) εργαλείο διευρωπαϊκού εθελοντισμού των νέων. Τα κράτη μέλη επαινούν την ΕΕΥ, αλλά αναγνωρίζουν την περιορισμένη εμβέλειά της και τις δημοσιονομικές και οργανωτικές δυσκολίες, δεδομένου ότι ο αριθμός των νέων είναι κατά πολύ μεγαλύτερος από τις ευκαιρίες εθελοντισμού που μπορεί να παρέχει η ΕΕΥ. Κατά συνέπεια, μόνο λίγα κράτη μέλη έχουν καθιερώσει αποτελεσματικές μορφές διασυνοριακού εθελοντισμού. Επιπλέον, η Επιτροπή διοργάνωσε διαβούλευση με εκπροσώπους υψηλού επιπέδου των κρατών μελών το Μάρτιο του 2008: υπήρξε συναίνεση των κρατών μελών σχετικά με τη σημασία της κινητικότητας και της έννοιας της διαλειτουργικότητας που παρουσίασε η Επιτροπή. Τον Απρίλιο του 2008 εξετάστηκαν επίσης ορισμένες προκαταρκτικές ιδέες από τους γενικούς διευθυντές των υπηρεσιών που είναι αρμόδιες για θέματα νεολαίας στα κράτη μέλη· τα κράτη μέλη επέδειξαν μεγάλο ενδιαφέρον για την ιδέα να ενισχυθεί η διαλειτουργικότητα μεταξύ των εθνικών συστημάτων εθελοντισμού των νέων και να βελτιωθεί η κινητικότητα των νέων εθελοντών. Επιβεβαιώθηκε επίσης ότι θα ήταν σημαντικό να αντιμετωπιστούν τα κοινωνικά και διοικητικά εμπόδια στα οποία προσκρούει ο εθελοντισμός των νέων.

Τα ίδια τα κράτη μέλη ανάφεραν στην Επιτροπή ορισμένα συγκεκριμένα εμπόδια[7] Ειδικότερα, σε αυτά περιλαμβάνονται τα εξής::

- έλλειψη γνώσεων, ενημέρωσης, υποστήριξης και προσβασιμότητας. Εμβάθυνση και διεύρυνση της κατανόησης των αναγκών του εθελοντισμού, πιο εύκολη πρόσβαση στις παρεχόμενες δυνατότητες και καλύτερη ανταλλαγή πληροφοριών μεταξύ των ενδιαφερόμενων μερών.

- Κοινωνικοοικονομικά εμπόδια: η ελλιπής ιατροφαρμακευτική κάλυψη και η πιθανότητα απώλειας εργασίας και άλλων επιδομάτων κοινωνικής ασφάλισης κατά τη διάρκεια της περιόδου εθελοντισμού είναι σοβαρά αντικίνητρα· ιδιαίτερα οι νέοι με λιγότερες δυνατότητες αντιμετωπίζουν επιπρόσθετες δυσκολίες να κάνουν χρήση των εθελοντικών προγραμμάτων, ενώ χρειάζονται ειδικότερα, πιο στοχοθετημένα και προσαρμοσμένα στις ανάγκες τους μέτρα ενθάρρυνσης.

- Έλλειψη αναγνώρισης Η σωστή αναγνώριση των περιόδων εθελοντικής εργασίας θα διευκόλυνε τη μετάβαση από την εκπαίδευση στην απασχόληση και θα παρακινούσε τους νέους να συμμετέχουν περισσότερο σε τέτοιες δραστηριότητες. Μερικές φορές, μια κάπως αρνητική αντιμετώπιση του εθελοντισμού, εξαιτίας του ό,τι δεν εκτιμάται δεόντως από ορισμένους δυνητικούς εργοδότες διασυνοριακού εθελοντισμού μπορεί να αποτρέψει τους νέους από το να δηλώσουν συμμετοχή σε τέτοιες δραστηριότητες.

Εκτίμηση αντικτύπου

Στην εκτίμηση αντικτύπου τονίζεται η προστιθέμενη αξία που θα φέρει η παρούσα σύσταση σε ό,τι αφορά την προαγωγή της κινητικότητας των νέων εθελοντών στην Ευρώπη. Σκιαγραφείται το σχετικό πρόβλημα καθώς και το σκεπτικό στο οποία βασίζεται η πολιτική σε επίπεδο ΕΕ. Η εκτίμηση αντικτύπου εξετάζει τους σκοπούς της πρωτοβουλίας όσον αφορά τους γενικούς και τους ειδικούς στόχους, αναλύει τα διάφορα μέσα για την επίτευξη των προτεινόμενων στόχων και προτείνει την πλέον ενδεδειγμένη δυνατότητα και επιλογή νομικού εργαλείου.

Η μη ανάληψη δράσης θα είχε ως αποτέλεσμα τη διαιώνιση της τρέχουσας μη ικανοποιητικής κατάστασης. Θα εξακολουθούσαν να υφίστανται οι φραγμοί που παρεμποδίζουν τη διακρατική κινητικότητα και δεν θα ικανοποιούνταν οι προσδοκίες των ενδιαφερομένων και πολλών νέων ευρωπαίων.

Η επιλογή να επεκταθεί η ΕΕΥ σε μια καθολική υπηρεσία θα παρείχε το πλεονέκτημα να δοθεί μια ευκαιρία για ποιοτικό ευρωπαϊκό εθελοντισμό σε κάθε νέο Ευρωπαίο που το επιθυμεί, αλλά δεν είναι εφικτή για πρακτικούς και οικονομικούς λόγους. Θα απαιτούσε μια τεράστια οργανωτική και διοικητική δομή σε επίπεδο ΕΕ και σημαντικά υψηλότερο προϋπολογισμό, πράγμα που δεν συνάδει με τους διαθέσιμους χρηματοοικονομικούς πόρους και το δημοσιονομικό πλαίσιο για την περίοδο 2007-2013. Ένα άλλο σημαντικό μειονέκτημα θα ήταν ο κίνδυνος να μειωθεί η ποικιλομορφία των προγραμμάτων που υπάρχουν σήμερα στην Ευρώπη, κάτι που αποτελεί ένα από τα κύρια χαρακτηριστικά του τομέα του εθελοντισμού που πρέπει να διατηρηθούν και να αξιοποιηθούν.

Η εναρμόνιση των εθνικών συστημάτων στον τομέα αυτό αποκλείεται από τη Συνθήκη.

Η βελτίωση της διαλειτουργικότητας των υφιστάμενων συστημάτων των κρατών μελών που έχουν θεσπιστεί από την κοινωνία των πολιτών ή τις δημόσιες αρχές είναι η επιλογή που προτιμά η Επιτροπή. Μια σύσταση του Συμβουλίου βάσει του άρθρου 149 παράγραφος 4 της Συνθήκης θα έστελνε ένα σαφές πολιτικό μήνυμα, ενώ, παράλληλα, θα σεβόταν την αρχή της επικουρικότητας και την ποικιλομορφία των συστημάτων που υφίστανται στα κράτη μέλη. Με την επιλογή αυτή, η ΕΕΥ θα εξακολουθήσει να ισχύει ως ένα πρόγραμμα προώθησης του διασυνοριακού εθελοντισμού και ως εργαστήριο για την πειραματική εφαρμογή βελτιώσεων που αφορούν την ποιότητα, την αναγνώριση και την υποστήριξη.

Προστιθέμενη αξία της πρότασης

Η προτεινόμενη σύσταση δεν αποσκοπεί στην υποκατάσταση των εθνικών συστημάτων. Αντιθέτως, οι αρχές και οι κατευθυντήριες γραμμές της δράσης που προτείνει η σύσταση επιδιώκουν να δώσουν στα κράτη μέλη τη δυνατότητα να ενισχύσουν τα εθνικά τους συστήματα μέσω της ανταλλαγής ορθών πρακτικών και να δημιουργήσουν μια βάση επί της οποίας τα κράτη μέλη θα μπορούν να αναπτύσσουν καλύτερα διμερείς ή πολυμερείς συμφωνίες και εταιρικές σχέσεις.

2. Νομικα στοιχεια της προτεινομενησ δρασησ

Συνοπτική παρουσίαση της προτεινόμενης δράσης

Η πρόταση σύστασης ενθαρρύνει τα κράτη μέλη να βελτιώσουν τη διαλειτουργικότητα των εθνικών συστημάτων εθελοντισμού των νέων προκειμένου να καταστήσουν ευκολότερη τη συμμετοχή εθελοντή από ένα κράτος σε εθελοντικά συστήματα άλλου κράτους.

Τα κράτη μέλη καλούνται να σημειώσουν πρόοδο στους εξής τομείς: συλλογή πληροφοριών σχετικά με τα υφιστάμενα συστήματα εντός της επικράτειάς τους· διάδοση πληροφοριών σχετικά με τις διαθέσιμες ευκαιρίες· αύξηση των ευκαιριών για διασυνοριακό εθελοντισμό στο πλαίσιο των διαφόρων εθνικών συστημάτων· παροχή εύλογου επιπέδου διασφάλισης ποιότητας για τους νέους εθελοντές· εξασφάλιση κατάλληλης αναγνώρισης της μάθησης που αποκτάται μέσω του εθελοντισμού των νέων· και παροχή στοχοθετημένης υποστήριξης τόσο στους οργανωτές κοινωνικομορφωτικών δραστηριοτήτων ειδικευμένων σε θέματα νεολαίας (συνήθως αποκαλούνται «εμψυχωτές νέων») όσο και στους νέους με λιγότερες ευκαιρίες.

Η Επιτροπή θα συμβάλει επίσης στη βελτίωση της πρόσβασης σε ευκαιρίες εθελοντισμού μέσω της περαιτέρω ανάπτυξη της δικτυακής πύλης των Ευρωπαίων Νέων Εθελοντών (European Young Volunteers' Portal) (ως μέρος της υπάρχουσας δικτυακής πύλης για τη Νεολαία - Youth Portal) και με μέσα που θα επιδιώκουν την προώθηση της αναγνώρισης των δεξιοτήτων και των ικανοτήτων όπως το Ευρωπαϊκό Πλαίσιο Προσόντων, το Europass και το Youthpass.

Νομική βάση

Νομική βάση αποτελεί το άρθρο 149 της Συνθήκης.

Αρχή της επικουρικότητας

Η πρόταση είναι σύμφωνη με την αρχή της επικουρικότητας, δεδομένου ότι οι στόχοι της δεν μπορούν να επιτευχθούν, επαρκώς από τα κράτη μέλη και, συνεπώς, εξαιτίας της κλίμακας και των αποτελεσμάτων της παρούσας σύστασης, μπορούν να επιτευχθούν καλύτερα σε κοινοτικό επίπεδο. Η βελτίωση της διακρατικής διάστασης του εθελοντισμού των νέων αποτελεί δύσκολο έργο για κάθε εθνικό εθελοντικό σύστημα. Δεδομένης της γνώσης της σχετικά με το πρόβλημα και δεδομένων των κοινών αναγκών όλων των κρατών μελών, η ΕΕ είναι καλύτερα εξοπλισμένη για να παράσχει ένα σύνολο συστάσεων για τη βελτίωση της διαλειτουργικότητας μεταξύ των εθνικών συστημάτων.

Αρχή της αναλογικότητας

Η πρόταση είναι σύμφωνη με την αρχή της αναλογικότητας διότι δεν αντικαθιστά ούτε καθορίζει τα εθνικά συστήματα εθελοντισμού. Δεν τα εναρμονίζει και αφήνει την εφαρμογή της σύστασης στα κράτη μέλη. Σέβεται επίσης την ποικιλομορφία του εθελοντισμού των νέων στην Ευρώπη.

Επιλογή νομοθετικής πράξης

Σύσταση του Συμβουλίου

3. Δημοσιονομικές Επιπτώσεις

Η πρόταση δεν έχει επιπτώσεις για τον κοινοτικό προϋπολογισμό.

Πρόταση

ΣΥΣΤΑΣΗ ΤΟΥ ΣΥΜΒΟΥΛΙΟΥ

σχετικά με την κινητικότητα των νέων εθελοντών στην Ευρώπη

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 149 παράγραφος 4,

την πρόταση της Επιτροπής[8],

Εκτιμώντας τα ακόλουθα:

(1) Οι εθελοντικές δραστηριότητες αποτελούν μια πλούσια εμπειρία μη τυπικής μάθησης η οποία βελτιώνει τις επαγγελματικές δεξιότητες και ικανότητες των νέων, ενισχύει την ικανότητά τους για επαγγελματική ένταξη και το αίσθημα αλληλεγγύης, αναπτύσσει κοινωνικές δεξιότητες και διευκολύνει την ενσωμάτωση στην κοινωνία, ενώ προάγει την ενεργό ιδιότητα του πολίτη

(2) Η διακρατική κινητικότητα στην Ευρώπη είναι εξαιρετικά επωφελής για όλους, καθώς αποτελεί ουσιαστικό εργαλείο για την προώθηση της εκπαίδευσης, της απασχόλησης και της περιφερειακής και κοινωνικής συνοχής. Αυτό ισχύει ιδιαίτερα για τους νέους σε μια αγορά εργασίας που εκτιμά όλο και περισσότερο την προσαρμοστικότητα και την ευελιξία.

(3) Η σύσταση 2001/613/ΕΚ του Ευρωπαϊκού Κοινοβουλίου και του Συμβουλίου για την ενδοκοινοτική κινητικότητα των σπουδαστών, των επιμορφωμένων ατόμων, των εθελοντών, των εκπαιδευτικών και των εκπαιδευτών[9] και η σύσταση 2006/961/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με τη διακρατική κινητικότητα εντός της Κοινότητας για σκοπούς εκπαίδευσης και κατάρτισης ευρωπαϊκός χάρτης ποιότητας για την κινητικότητα[10] αναφέρονται στους εθελοντές.

(4) Η κινητικότητα των νέων εθελοντών αποτελεί σκέλος της ελεύθερης κυκλοφορίας των προσώπων που κατοχυρώνεται από το άρθρο 18 της συνθήκης ΕΚ.

(5) Οι τοπικές κοινότητες που φιλοξενούν τους νέους εθελοντές επωφελούνται σημαντικά από τις δραστηριότητές τους, οι οποίες μπορούν να καλύπτουν μεγάλο φάσμα τομέων, όπως η προαγωγή της κοινωνικής ένταξης, η διαφύλαξη της πολιτιστικής κληρονομιάς, η προώθηση της αλληλεγγύης μεταξύ των γενεών και η προστασία του περιβάλλοντος, ενώ, παράλληλα, εμπλουτίζουν την πολιτισμική ποικιλότητα των κοινοτήτων υποδοχής.

(6) Τον Απρίλιο του 2008 το Ευρωπαϊκό Κοινοβούλιο εξέδωσε έκθεση με τίτλο «Η συμβολή του εθελοντισμού στην οικονομική και κοινωνική συνοχή»[11], η οποία ενθαρρύνει τα κράτη μέλη και τις περιφερειακές και τοπικές αρχές να αναγνωρίσουν την αξία του εθελοντισμού στην προώθηση της κοινωνικής και οικονομικής συνοχής και προτείνει την προαγωγή διασυνοριακών σχεδίων εθελοντισμού.

(7) Υπάρχει μεγάλη ποικιλία εθελοντικών δραστηριοτήτων σε όλη την Ευρώπη, οι οποίες διοργανώνονται από την κοινωνία των πολιτών ή τις δημόσιες αρχές· οι δραστηριότητες αυτές πρέπει να διατηρηθούν, να αναπτυχθούν περαιτέρω και να καταστούν διαλειτουργικές.

(8) Ο κανονισμός (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητος[12] και συναφείς διατάξεις καλύπτουν μόνον τους εθελοντές που είναι ασφαλισμένοι βάσει της εθνικής ασφαλιστικής νομοθεσίας, με συνέπεια τα θέματα που αφορούν την κοινωνική προστασία να λειτουργούν ενίοτε ως αντικίνητρο για τη συμμετοχή σε εθελοντικές δραστηριότητες σε άλλο κράτος μέλος.

(9) Η σύσταση αριθ. 2001/613/ΕΚ καλεί τα κράτη μέλη να λάβουν τα μέτρα που θεωρούν κατάλληλα, σύμφωνα με την κοινοτική νομοθεσία και στο πλαίσιο του εθνικού τους δικαίου, ούτως ώστε οι εθελοντές και οι οικογένειές τους να μην υφίστανται διακρίσεις λόγω της κινητικότητάς τους όσον αφορά την κοινωνική προστασία, όπως διατάξεις για την ιατροφαρμακευτική περίθαλψη και την κοινωνική πρόνοια

(10) Το ψήφισμα της 15ης Νοεμβρίου 2004 του Συμβουλίου και των αντιπροσώπων των κυβερνήσεων των κρατών μελών, συνερχόμενων στο πλαίσιο του Συμβουλίου, σχετικά με τους κοινούς στόχους για εθελοντικές δραστηριότητες των νέων και το ψήφισμα της 19ης Νοεμβρίου 2007 του Συμβουλίου και των αντιπροσώπων των κυβερνήσεων των κρατών μελών, συνερχόμενων στο πλαίσιο του Συμβουλίου, σχετικά με τους κοινούς στόχους των εθελοντικών δραστηριοτήτων των νέων, αντιστοίχως, καθορίζουν τους κοινούς στόχους για τις εθελοντικές δραστηριότητες των νέων και τις προτεινόμενες ανταλλαγές ορθών πρακτικών και τις δραστηριότητες μάθησης από ομοτίμους για την ενίσχυση της εφαρμογής τους και καλούν τα κράτη μέλη να εξετάσουν πρακτικά μέσα για την καταμέτρηση της προόδου. Το τελευταίο αυτό ψήφισμα καλεί επίσης την Επιτροπή να υποβάλει περαιτέρω προτάσεις για την προώθηση και την αναγνώριση των εθελοντικών δραστηριοτήτων των νέων.

(11) Οι εθελοντικές δραστηριότητες αποτελούν προτεραιότητα της ανοιχτής μεθόδου συντονισμού στον τομέα της νεολαίας, στο πλαίσιο της οποίας έχουν ήδη εντοπιστεί πολυάριθμες ορθές πρακτικές. Στο πλαίσιο αυτό, η Ευρωπαϊκή Εθελοντική Υπηρεσία (ΕΕΥ), μια δράση του προγράμματος Νεολαία της ΕΕ από το 1996, έχει επιτρέψει σε νέους να συμμετάσχουν σε εθελοντική υπηρεσία σε διάφορους τομείς. Το ισχύον πρόγραμμα Νεολαία σε Δράση ενισχύει την εν λόγω δράση.

(12) Η οδηγία 2004/114/ΕΚ του Συμβουλίου, της 13 Δεκεμβρίου 2004, σχετικά με τις προϋποθέσεις εισδοχής υπηκόων τρίτων χωρών με σκοπό τις σπουδές, την ανταλλαγή μαθητών, την άμισθη πρακτική άσκηση ή την εθελοντική υπηρεσία[13] παρέχει τη δυνατότητα χορήγησης ειδικής άδειας παραμονής σε υπηκόους τρίτων χωρών που υποβάλλουν αίτηση για εισδοχή στην επικράτεια κράτους μέλους για σκοπούς εθελοντικής εργασίας.

(13) Παρά τις προσπάθειες αυτές, υπάρχουν ακόμα εμπόδια για τη διασυνοριακή κινητικότητα των νέων εθελοντών στην Ευρώπη και, γι' αυτό, η παρούσα σύσταση αποσκοπεί κυρίως να διαμορφώσει ένα πλαίσιο εντός του οποίου τα κράτη μέλη θα ενισχύσουν τη συνεργασία τους, χωρίς να θίγεται η ποικιλομορφία των εθνικών τους συστημάτων.

(14) Στο πλαίσιο της παρούσας σύστασης, οι διασυνοριακές εθελοντικές δραστηριότητες πρέπει να οριστούν ως η εθελοντική συμμετοχή κατά την οποία ο νέος εθελοντής λαμβάνει μέρος σε μη κερδοσκοπική άμισθη κοινωφελή δραστηριότητα σε χώρα άλλη από αυτή της χώρας παραμονής του. Μια τέτοια δραστηριότητα έχει τα εξής χαρακτηριστικά: είναι ανοιχτή σε όλους τους νέους κάτω των 30, πραγματοποιείται οικειοθελώς για ορισμένο χρονικό διάστημα, έχει σαφείς στόχους, δομή και πλαίσιο, είναι άμισθη αλλά παρέχεται ένα ποσό για μικροέξοδα και καλύπτονται οι άλλες δαπάνες.

(15) Ειδική προσοχή πρέπει να δίνεται στους νέους με λιγότερες ευκαιρίες διότι ο εθελοντισμός αποτελεί ιδιαίτερα πολύτιμη δυνατότητα κινητικότητας για αυτούς τους νέους οι οποίοι, διαφορετικά, επωφελούνται λιγότερο, ή και καθόλου, από τα προγράμματα κινητικότητας. Αυτοί οι νέοι έχουν ειδικές ανάγκες κατάρτισης και καθοδήγησης που πρέπει να λαμβάνονται υπόψη. Η υποστήριξη της κατάρτισης και της κινητικότητας των οργανωτών κοινωνικών και μορφωτικών δραστηριοτήτων που ειδικεύονται στους νέους και των εμψυχωτών νέων θα ήταν πολύ χρήσιμη στο πλαίσιο αυτό.

(16) Η καλύτερη διαλειτουργικότητα των εθνικών συστημάτων και η μεγαλύτερη ανταλλαγή πληροφοριών μπορεί να παρακινήσει όλους τους νέους Ευρωπαίους, ανεξάρτητα από την υπηκοότητά τους, να συμμετέχουν περισσότερο σε εθελοντικές δραστηριότητες σε τρίτες χώρες.

(17) Δεδομένου ότι οι στόχοι της παρούσας σύστασης δεν είναι δυνατόν να επιτευχθούν από τα κράτη μέλη και, συνεπώς, μπορούν να επιτευχθούν καλύτερα, λόγω των διαστάσεων και των αποτελεσμάτων της σύστασης, σε κοινοτικό επίπεδο, η Κοινότητα μπορεί να εγκρίνει μέτρα για την προώθηση της κινητικότητα των νέων μέσω της διαλειτουργικότητας των εθνικών συστημάτων, σύμφωνα με την αρχή της επικουρικότητας όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας του ιδίου άρθρου, η παρούσα σύσταση δεν υπερβαίνει τα αναγκαία για την επίτευξη των στόχων αυτών,

ΣΥΝΙΣΤΑ ΣΤΑ ΚΡΑΤΗ ΜΕΛΗ:

Α. Να προαγάγουν την κινητικότητα των νέων σε όλη την Ευρώπη ενισχύοντας τη διαλειτουργικότητα των εθνικών συστημάτων εθελοντισμού που διοργανώνονται είτε από την κοινωνία των πολιτών είτε από τις δημόσιες αρχές, ώστε κάθε νέος να έχει την ευκαιρία να παρέχει εθελοντική εργασία στην Ευρώπη, εάν το επιθυμεί.

Β. Να ακολουθήσουν, για το σκοπό αυτό, τις εξής γραμμές δράσης:

(1) να βελτιώσουν το επίπεδο των γνώσεων σχετικά με τα συστήματα εθελοντισμού εντός της επικράτειάς τους και να διαβιβάσουν τις πληροφορίες αυτές στην Ευρωπαϊκή Επιτροπή για περαιτέρω διάδοση·

(2) να διευκολύνουν την πρόσβαση των νέων, των διοργανωτών κοινωνικών και μορφωτικών δραστηριοτήτων που ειδικεύονται στους νέους και των εμψυχωτών νέων στις πληροφορίες σχετικά με τις ευκαιρίες εθελοντισμού στο εξωτερικό·

(3) να ενημερώσουν όλους τους ενδιαφερομένους (δημόσιες αρχές, οργανώσεις της κοινωνίας των πολιτών, πιθανούς εργοδότες και νέους, συμπεριλαμβανομένων των υπηκόων τρίτων χωρών, οι οποίοι διαμένουν μόνιμα στην ΕΕ) για τα δικαιώματα και τις ευκαιρίες που απορρέουν από τις ισχύουσες διατάξεις σε ευρωπαϊκό και σε εθνικό επίπεδο σχετικά με το διασυνοριακό εθελοντισμό·

(4) να προβούν σε ανταλλαγή πληροφοριών με άλλα κράτη μέλη σχετικά με τον εθελοντισμό και να απλουστεύσουν όσο το δυνατόν περισσότερο τη διαδικασία υποβολής αίτησης, ώστε να διευκολύνουν τους νέους εθελοντές από ένα κράτος μέλος να έχουν πρόσβαση στα εθνικά συστήματα άλλου κράτους μέλους και να υποβάλουν αίτηση για συμμετοχή σε αυτά.

(5) να αναπτύξουν τις ευκαιρίες για διακρατικό ευρωπαϊκό εθελοντισμό ακολουθώντας ευέλικτη προσέγγιση· να ενισχύσουν την υποστήριξη υπέρ των δυνατοτήτων υποδοχής των εθελοντών σε διευρωπαϊκό επίπεδο σε όποια χώρα χρειάζεται· να δημιουργήσουν ενιαία σημεία επαφή για την παροχή ενιαίας εξυπηρέτησης στους νέους ευρωπαίους εθελοντές, (one-stop shop), τα οποία θα συνδέονται, εφόσον είναι σκόπιμο, με τις Εθνικές Υπηρεσίες Νεολαίας του Προγράμματος Δράσης· και να προωθήσουν τη χρήση των υφιστάμενων ευρωπαϊκών μηχανισμών που μπορούν να συμβάλουν στην κινητικότητα των νέων, όπως η κάρτα κινητικότητας·

(6) να μειώσουν τους γλωσσικούς φραγμούς που παρεμποδίζουν την κινητικότητα των νέων εθελοντών, ενθαρρύνοντας τους εθελοντές να μαθαίνουν ξένες γλώσσες·

(7) να αναπτύξουν βασικά πρότυπα ποιότητας ούτως ώστε να προωθήσουν ένα εύλογο επίπεδο διασφάλισης της ποιότητας για τη διασφάλιση και την προστασία των εθελοντών που μεταβαίνουν στο εξωτερικό και για την οικοδόμηση εμπιστοσύνης και την ενθάρρυνση της συμμετοχής σε διασυνοριακά προγράμματα· τα πρότυπα αυτά μπορούν να συνδέονται με το επίπεδο της κατάρτισης των εθελοντών και του προσωπικού· την προετοιμασία των δραστηριοτήτων, την καθοδήγηση, την επίβλεψη και την παρακολούθηση·

(8) να διαδώσουν τις πληροφορίες σχετικά με αυτά τα πρότυπα ποιότητας στις οργανώσεις υποδοχής και αποστολής, καθώς και στους εθελοντές, και να διασφαλίσουν την τήρηση των προτύπων αυτών από τις οργανώσεις·

(9) να εξετάσουν περαιτέρω τις σχετικές διατάξεις κοινωνικής προστασίας, προκειμένου να αξιοποιήσουν πλήρως τις δυνατότητες που παρέχει η ευρωπαϊκή και η εθνική νομοθεσία και, ειδικότερα, να εξετάσουν τις εναπομείνασες περιπτώσεις μη επαρκούς κάλυψης των εθελοντών·

(10) να λάβουν μέτρα για να εξασφαλίσουν την κατάλληλη αναγνώριση των γνώσεων που αποκτώνται μέσω του εθελοντισμού των νέων, εντός των αντίστοιχων εθνικών πλαισίων αναγνώρισης των προσόντων και σύμφωνα με τις κοινοτικές διατάξεις, εφόσον υπάρχουν·

(11) να προωθήσουν τη χρήση μέσων σε επίπεδο ΕΕ που μπορούν να διευκολύνουν το διασυνοριακό εθελοντισμό με τη διασφάλιση της διαφάνειας των προσόντων, όπως το Europass, και να παράσχουν την κατάλληλη αναγνώριση για τις δεξιότητες και τις ικανότητες που αποκτώνται μέσω του εθελοντισμού, κατά προτίμηση, με συγκρίσιμη, πιστοποιημένη μορφή που να βασίζεται στο Youthpass ή κάτι αντίστοιχο·

(12) Να ενισχύσουν τη διευρωπαϊκή κινητικότητα των διοργανωτών κοινωνικών και μορφωτικών δραστηριοτήτων που είναι ειδικευμένοι στους νέους και των εμψυχωτών νέων που δραστηριοποιούνται στον τομέα του διασυνοριακού εθελοντισμού·

(13) να αναπτύξουν την ενημέρωση και την κατάρτιση των διοργανωτών κοινωνικομορφωτικών δραστηριοτήτων που ειδικεύονται στους νέους και των εμψυχωτών νέων σε οργανώσεις, αρχές τοπικές αυτοδιοίκησης, πολιτικές υπηρεσίες σχετικά με το διευρωπαϊκό εθελοντισμό των νέων·

(14) να δίνουν ιδιαίτερη προσοχή και να παρέχουν ειδικά διαμορφωμένες προσεγγίσεις για τους νέους με λιγότερες ευκαιρίες ώστε να ενισχύουν την πρόσβασή τους σε εθελοντικές δραστηριότητες και, ιδιαίτερα, σε διευρωπαϊκές μορφές εθελοντισμού και να λαμβάνουν υπόψη τις ιδιαίτερες ανάγκες κατάρτισης και υποστήριξης αυτών των νέων·

ΥΠΟΣΤΗΡΙΖΟΥΝ ΤΗΝ ΠΡΟΘΕΣΗ ΤΗΣ ΕΠΙΤΡΟΠΗΣ:

(1) να υποστηρίξει τα κράτη μέλη στην εκτέλεση των ανωτέρω καθηκόντων χρησιμοποιώντας το πλαίσιο συνεργασίας της ΕΕ στον τομέα της νεολαίας και, ειδικότερα, την ανοιχτή μέθοδο συντονισμού και το πρόγραμμα Νεολαία σε Δράση·

(2) να ενθαρρύνει και να διοργανώσει, σε συνεργασία με τα κράτη μέλη, τη συστηματική ανταλλαγή πληροφοριών και εμπειριών σχετικά με τη διαλειτουργικότητα των εθνικών συστημάτων εθελοντισμού, που διοργανώνονται από την κοινωνία των πολιτών ή τις δημόσιες αρχές·

(3) να αναπτύξει μια ευρωπαϊκή δικτυακή πύλη για τον εθελοντισμό των νέων (European Youth Volunteer Portal ) η οποία θα βασίζεται στις εθνικές δικτυακές πύλες, βάσεις δεδομένων ή ειδικούς ιστοχώρους για τον εθελοντισμό των νέων·

(4) να συντάξει έκθεση προς το Συμβούλιο τέσσερα χρόνια μετά την έγκριση της παρούσας σύστασης για να διαπιστωθεί η αποτελεσματική λειτουργία των προτεινόμενων μέτρων και να αξιολογηθεί η ανάγκη για περαιτέρω δράσεις.

Βρυξέλλες,

Για το Συμβούλιο

Ο Πρόεδρος

[1] Απόφαση αριθ. 1719/2006/ΕΚ του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, για τη θέσπιση του προγράμματος Νεολαία εν δράσει για την περίοδο 2007-2013, ΕΕ L 327 της 24.11.2006 σ.30

[2] Έρευνα της AVSO και της Youthnetworks· NoBorders Foundation, Κάτω Χώρες, 28 Φεβρουαρίου 2008, http://www.abga.org

[3] «Κοιτάζοντας πίσω από τους αριθμούς: Τα κύρια αποτελέσματα της έρευνας Ευρωβαρόμετρου 2007 σχετικά με τους νέους», Υπηρεσία Επισήμων Εκδόσεων των Ευρωπαϊκών Κοινοτήτων, Λουξεμβούργο 2007, ISBN 978-92-79-05540-9, http://ec.europa.eu/public_opinion/index_en.htm

[4] Σύσταση του Ευρωπαϊκού Κοινοβουλίου και του Συμβουλίου, της 10ης Ιουλίου 2001, για την ενδοκοινοτική κινητικότητα των σπουδαστών, των επιμορφωμένων ατόμων, των εθελοντών, των εκπαιδευτικών και των εκπαιδευτών, ΕΕ L 215/30 της 9.8.2001, σ. 30 και σύσταση του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με τη διακρατική κινητικότητα εντός της Κοινότητας για σκοπούς εκπαίδευσης και κατάρτισης: Ευρωπαϊκός χάρτης ποιότητας για την κινητικότητα, ΕΕ L 394 της 30.12.2006, σ. 5.

[5] REGI/6/50546, 2007/2149 της 21ης Απριλίου 2008.

[6] Οδηγία 2004/114/ΕΚ του Συμβουλίου, της 13ης Δεκεμβρίου 2004, σχετικά με τις προϋποθέσεις εισδοχής υπηκόων τρίτων χωρών με σκοπό τις σπουδές, την ανταλλαγή μαθητών, την άμισθη πρακτική άσκηση ή την εθελοντική υπηρεσία. ΕΕ L 375 της 23.12.2004, σ.12.

[7] Έγγραφο εργασίας των υπηρεσιών της Επιτροπης με τίτλο «Analysis of National Reports from the Member States of the European Union Concerning the Implementation of the Common Objectives for Voluntary Activities of Young People» SEC(2007)1084 της 5.9.2007

[8] ΕΕ C της , σ.

[9] ΕΕ L 215 της 9.8.2001, σ. 30.

[10] ΕΕ L 394 της 30.12.2006, σ. 5.

[11] REGI/6/50546, 2007/2149 της 21ης Απριλίου 2008.

[12] ΕΕ L 149 της 5.7.1971, σ. 2.

[13] ΕΕ L 375 της 23.12.2004, σ. 12.